'n Nuwe Leon Schuster film
As Mamma van vier, sonder 'n "nanny", vat dit baie beplanning om enige iets by te woon. Julle dink seker dis vreemd dat ek elke keer noem ek is Mamma van vier, maar dis hoe ek myself altyd voorstel....sodat mense kan gaan 'oooh ok, nou verstaan ek hoekom jy so moeg, vuil, kwaai lyk...' hehe...
Die keer het ekstra beplanning gevat, want ek moes weg wees vir 12 ure. 'n Verlengde "vakansie" vir enige iemand met klomp klein kindertjies by die huis.
Enige iemand wat in die laat 70's / vroeë 80's gebôre is in Suid Afrika is automaties 'n Leon Schuster fan, in my opinie. Leon Schuster is 'n legend. Sy flieks stel nooit teleur, om die klimaat van die land perfek uit te beeld, sodat almal met 'n lag EN 'n diep gedagte uitstap. Dis 'n gawe!
Hierdie keer was ons, ek en Hubri, uitgenooi na die stel van die fliek "Frank and Fearless", vir 'n agter die stel kykie. Gewoonlik is dit sover as wat die voorregte van die pers/media strek, besoek die stel en ontmoet die akteurs. Die keer was bietjie anders. Ons het die geleentheid gekry om deel te wees van die fliek!
Daar is 'n gedeelte in die fliek waar die media ook hulle rol speel.
Dis al wat ons geweet het... en 'n kort beskrywing van die film.
Omdat ek 'n groot aanhanger van Leon is, was ek baie goed bekend met sy films en veral sy stoute maniertjies om mense 'n poets te bak. So, ek was so bietjie benoud maar opgewonde dat hy ons dalk gaan vang!
Ons het daar aangekom en vir André ontmoet wat ons gerus probeer stel het met: "Hope you still love us after today" en "Hope you are still smiling at the end of the day". Dit het my glad nie gerus gestel nie...
Ons ontmoet ook vir Jonathan wat homself as die 'First Lady' voorstel. Hy laat als gebeur wat die Regisseur aankondig. Hy kry almal in plek. Die Regisseur, Gray Hofmeyr, daag op met sy kenmerkende hoed en dis so lekker om deur die dag dop te hou hoe hy elke oomblik van sy werk geniet! Ek dink ek sal ook sy werk geniet! Om die prentjies wat hy in gedagte het te laat realiseer in die karakters se spel...
Ons word by tafels geplaas soos vir 'n dinee en dan is dit "hurry up and wait". hehe.....en daarna breek ons vir middagete.
Na middagete begin ons met die opnames. Daar is indrukwekkende kameras, wat drie mense vat om te skuif, wat elke gesigsuitdrukking uit 3 hoeke afneem. Ons doen een karakter se stukkie uit alle moontlike hoeke, dit wil sê, die karakter herhaal sy stuk omtrent 5 keer. Later ken ons ook die dialoog uit ons koppe en weet mooi waar om hoe om te reageer.
So maak ons vir elke stukkie dialoog. Ek praat na die tyd met André wat my vertel dat hulle op 'n dag, gemiddeld, 2 minute van die film skiet. Dis vir die eenvoudige dialoog dele. Die aksie dele vat seker nog meer inspanning en baie oor en oor probeer om dit net reg te kry en alles vas te vang op kamera. Mens besef dit nie aldag as jy na 'n fliek kyk nie. Al die ure wat ingesit word om seker te maak dat daar nie 'n "dooie" oomblik in die fliek se 90 minute is nie. Hy vertel my ook hoe die "location" van hierdie film destyds spesiaal gebou was vir die verfilming van Wild at Heart. Breë gange en groot kamers, spesiale spasie vir die kameras.
Terwyl hulle die logge kameras rondskuif kan ek gesels met Jana Pretorius van Rhinopridefoundation.org, een van die borge van die film. Sy het gehelp reël vir die scans van renosters, besoek aan anti-poaching unit, gebruik van 'n helikopter. Dit belowe om 'n Aksiebelaaide film te wees. Jana vertel, kinderlik opgewonde, van hulle nuutste babatjie wat hulle oppas en met n bottel voer.
Een van die hoofkarakters is Themba. Hy speel die seuntjie, Fearless. Hy lyk of hy 10 is maar eintlik is hy 28 as gevolg van 'n sindroom wat sy groei belemmer. Hy laat ons met trane met sy roerende spel in een van die tonele en ek kan nie wag om die ander 88 minute se legkaart-stukkies te sien wanneer die film uitkom nie! Ons het daai dag net die voorreg gehad om omtrent 2 minute van die film se maak te deel.
Ons kry nog 'n voorreg om vinnig 'n foto saam Leon te neem na 'n lang dag van harde werk en dan skuur ons skouers, eet en gesels met nog mense van die media soos Heather Hook, Nadia Romanos van 5fm, Ruben van Grootfm en Quintin van Ifm radio.
'n Heerlike ervaring danksy Starburst Promotions. Die res van die film word geskiet en ge-edit en teen November behoort julle vir my (ag ek bedoel Leon) te kan sien op die groot skerm :)